พีทูพี เลนดิ้ง
รูปแบบการให้บริการสินเชื่อกำลังจะมีการเปลี่ยนแปลงครั้งใหญ่ และอาจจะส่งผลให้ธนาคารพาณิชย์ในฐานะตัวกลาง
19 มี.ค. 2559

รูปแบบการให้บริการสินเชื่อกำลังจะมีการเปลี่ยนแปลงครั้งใหญ่ และอาจจะส่งผลให้ธนาคารพาณิชย์ในฐานะตัวกลางระหว่างผู้กู้และผู้ให้กู้ต้องถูกลดบทบาทลงไปอีกครั้ง หลังจากที่ถูกลดไประดับหนึ่งแล้ว จากการที่ธนาคารแห่งประเทศไทย (ธปท.) เปิดให้ผู้ให้บริการทางการเงินที่ไม่ใช่สถาบันการเงิน หรือนันแบงก์ เข้ามาปล่อยกู้สินเชื่อบุคคล สินเชื่อบัตรเครดิต ได้ 
ทั้งนี้ เพราะ Finance Technology หรือฟินเทค ที่กำลังนิยมในต่างประเทศกำลังจะรุกคืบเข้ามาในไทย
ฟินเทคที่พูดถึงกันมากระยะนี้คือ การปล่อยกู้ระหว่างบุคคล หรือพีทูพี เลนดิ้ง ที่นำระบบการสื่อสารออนไลน์ มาประยุกต์เพื่อใช้เป็นตัวกลางระหว่างผู้กู้และผู้ให้กู้ โดยไม่ผ่านธนาคารพาณิชย์ 
การกู้ตรง โดยไม่ผ่านธนาคารพาณิชย์ ทำให้ผู้กู้สามารถเสนอขอกู้ในอัตราดอกเบี้ยที่ต่ำลง ขณะที่ผู้ให้กู้ก็จะได้ดอกเบี้ยที่สูงขึ้น 
แต่ความเสี่ยงของการปล่อยกู้ระหว่างบุคคล หรือพีทูพี เลนดิ้ง คือ ความน่าเชื่อถือของผู้กู้ และความเป็นไปได้ของโครงการผู้กู้ว่าจะสร้างรายได้มาชำระหนี้ผู้ให้กู้ ที่แต่เดิมธนาคารพาณิชย์จะทำหน้าที่คัดกรองผู้กู้ ด้วยการวิเคราะห์สินเชื่ออย่างเป็นระบบ
ด้วยเหตุนี้ หน่วยงานกำกับดูแล อย่าง ธปท. จึงคงต้องทำงานหนัก เพื่อเปิดโอกาสให้ธุรกิจต่างๆ โดยเฉพาะผู้ประกอบการใหม่ๆ หรือสตาร์ทอัพ มีโอกาสเข้าถึงแหล่งเงินมากขึ้น ขณะเดียวกันก็ต้องคุ้มครองดูแลสาธารณชนผู้ให้กู้ด้วย